Arendal Rock Klubb

Arendal rockklubb – ARK – er Norges eldste idealistisk drevne rockeklubb. Klubben ble stiftet 20. desember 1980, mens første konsert ble holdt 21. januar 1981, og denne dato regnes som stiftelsesdatoen.

Fra slutten av 70-tallet og begynnelsen av 80-tallet var Saganatt med Odd "Tabben" Kleivene og miljøet rundt hans kafé—Odd's Kafé—viktig for å gi unge musikere et sted å fremføre sin musikk. Da dansebandene ikke lenger ville ha med rockerne oppsto Arendal rockklubb, via kortlivede Harde Tiders Kafe. Det første styret bestod blant andre av Thomas Robsahm, Rolf Pedersen, Geir Juveng og Dave Jørgensen. De to sistnevnte var ildsjeler i kassettproduksjonsmiljøet, med Shit tapes og Spang Virr studio.

I en stille periode i rockklubbens virksomhet (1982–85) ble allikevel Sprø Musikk-festival—regnet som en av de mest spennende festivalene for ny rock i Norge—arrangert; en fremdeles (nesten) årlig hendelse. Klubben gjøv løs med ny giv og nytt styre i 1986 og har holdt det gående siden, og med de samme ressurspersoner engasjert også i de litt roligere årene er det belegg for å si at det har vært en kontinuerlig virksomhet i rockklubben sin regi siden oppstarten.

På slutten av 80-tallet gikk ARK inn i Arendal Internasjonale Kultursenter (Gamlebyen skole/ Munkehaugen), og sammen med SOS Rasisme arrangerte rockklubben i flere år demonstrasjonskonserter mot rasisme. Arendal rockklubb har de fleste av sine driftsår vært lokalisert på nevnte Munkehaugen, og også vært aktive pådrivere for bevaring av dette kultursenteret.
alt=En grå øletikett med hvit tekst og svart design bestående av Arendal rockklubbs logo, tegnet portrett av en mannsperson i silhuett og påskriften Wannskrækk|miniatyr|Etiketten til ARKs eget øl, brygget i anledning 40-årsjubileet.Design: Birgit Fostervold (Anwar Bitar, Tore Knutsen)
Opp gjennom årene har ARK arrangert utallige konserter; Sprø Musikk er nevnt—men også Flatt Jern-festivalen, Quartzoom (kvalifisering for club Quart) og Hoveslaget (konkurranse om å få spille på Hovefestivalen). Foruten konserter med turnerende band har rockklubben hatt faste årlige arrangement som julejam/ juleblot, påskejam og sommerarrangementet School's out; alle disse med 4–6 band på scenen, de fleste lokale. Av kjente utenbys artister som har gjestet Arendal rockklubb kan nevnes Wannskrækk, Clawfinger, Seigmen, Motorpsycho, Enslaved, Honningbarna, Leprous og Yawning Man.

Både til 30-årsjubileet og 40-årsjubileet ble det utgitt egen dobbelt-LP med bidrag fra toneangivende lokale band, før og nå. Coveret til begge plater er designet av Espen Hegland. 40-årsjubileet ble også feiret med egen konsert og brygging av eget øl kalt Wannskrækk, med tillatelse. Etiketten til ølet er satt sammen av en modifisert versjon av klubbens logo samt tegneserieskaperen Tore Knutsens (Pia Zawa) tegning av klubbens første æresmedlem, Ole Johan Lillegaard. Logoen er opprinnelig designet av Anwar Bitar, mangeårig ildsjel i ARK og også kjent som trommeslageren i Rockebandet Ændal. 

 Band (utvalg)
Klubben har vært startarena for mange artister og band i løpet av årene:
Theo – med Bård Torstensen, Harald Dose, Geir Emanuelsen, Stig Theo Eriksen og Erlend Ottem
Brød & Sirkus – med blant andre Thomas Robsahm
Bulk
Stonegard
Seventh
Vorbid
Samt band som Gul Tyv, Morder Jord, Oisann boys, Overdose, Rangers, Rockebandet Ændal, Still Messin', 10 ft Baby, Underwing og Vanvidd.

 Referanser 

 Eksterne lenker 


Kategori:Musikk i Arendal
Kategori:Rockeklubber